CELEX: 32019H1665
Language: ro
Date: 2019-09-30 00:00:00
Title: Recomandarea (UE) 2019/1665 a Comisiei din 30 septembrie 2019 privind măsurile de prevenire și gestionare a crizelor în temeiul articolului 33 alineatul (3) primul paragraf litera (d) din Regulamentul (UE) nr. 1308/2013 al Parlamentului European și al Consiliului – (fonduri mutuale)

3.10.2019   
            
            
               RO
            
            
               Jurnalul Oficial al Uniunii Europene
            
            
               L 253/1
            
         
      RECOMANDAREA (UE) 2019/1665 A COMISIEI
      din 30 septembrie 2019
      privind măsurile de prevenire și gestionare a crizelor în temeiul articolului 33 alineatul (3) primul paragraf litera (d) din Regulamentul (UE) nr. 1308/2013 al Parlamentului European și al Consiliului – (fonduri mutuale)
      COMISIA EUROPEANĂ,
      având în vedere Tratatul privind funcționarea Uniunii Europene, în special articolul 292,
      întrucât:
      
                  (1)
               
               
                  Prezenta recomandare se referă la aplicarea articolului 33 alineatul (3) primul paragraf litera (d) din Regulamentul (UE) nr. 1308/2013 al Parlamentului European și al Consiliului (1) („Regulamentul OCP”) și a articolului 40 din Regulamentul delegat (UE) 2017/891 al Comisiei (2).
               
            
                  (2)
               
               
                  Promovarea prevenirii și a gestionării crizelor în agricultură reprezintă unul dintre cele șase obiective ale politicii Uniunii în domeniul fructelor și legumelor încă de la începuturile acesteia în 1996. În acest sens, fondurile mutuale sunt un instrument important de prevenire a crizelor pentru organizațiile de producători, în cadrul programelor lor operaționale.
               
            
                  (3)
               
               
                  În acest context, articolul 33 alineatul (3) primul paragraf litera (d) din Regulamentul OCP, modificat prin Regulamentul (UE) 2017/2393 al Parlamentului European și al Consiliului (3), permite posibilitatea obținerii de contribuții financiare prin intermediul programelor operaționale ale organizațiilor de producători din sectorul fructelor și legumelor pentru realimentarea fondurilor mutuale, în urma compensațiilor plătite membrilor producători ai unor astfel de organizații de producători care se confruntă cu o scădere drastică a veniturilor ca urmare a unor condiții de piață nefavorabile.
               
            
                  (4)
               
               
                  În conformitate cu articolul 40 din Regulamentul delegat (UE) 2017/891, statele membre trebuie să prevadă condiții specifice de acordare a sprijinului în cadrul măsurii respective. În acest sens, ele trebuie să asigure un tratament egal al fermierilor în întreaga Uniune, precum și respectarea normelor de concurență ale Uniunii și a angajamentelor internaționale ale Uniunii (cum ar fi acordurile OMC).
               
            
                  (5)
               
               
                  Prezenta recomandare urmărește să ofere statelor membre și operatorilor economici claritate în ceea ce privește aplicarea măsurii privind fondurile mutuale de către organizațiile de producători, cu scopul de a stimula adoptarea acestui instrument de prevenire a crizelor în rândul organizațiilor de producători din întreaga Uniune.
               
            
                  (6)
               
               
                  La elaborarea prezentei recomandări, au fost luate de asemenea în considerare normele privind fondurile mutuale prevăzute la articolele 36-39a din Regulamentul (UE) nr. 1305/2013 al Parlamentului European și al Consiliului (4), în măsura în care respectivele norme sunt compatibile cu Regulamentul OCP și cu Regulamentul delegat (UE) 2017/891,
               
            ADOPTĂ PREZENTA RECOMANDARE:
      
         JUSTIFICAREA MĂSURII PRIVIND FONDURILE MUTUALE
      
      
               
                  1.
               
               
                  Fermierii sunt expuși unor riscuri economice (de exemplu, volatilitatea prețurilor factorilor de producție), de mediu, sanitare (de exemplu, sănătatea animalelor și a plantelor) sau climatice (de exemplu, evenimentele meteorologice extreme, schimbările climatice), care pot avea un impact puternic asupra veniturilor acestora, împiedicând planificarea și investițiile pe termen lung. În consecință, competitivitatea fermierilor poate fi compromisă având în vedere gradul sporit de incertitudine în ceea ce privește viitorul. Acest fapt poate genera, la rândul său, fluctuații mari ale veniturilor, ceea ce înseamnă că până și fermierii care sunt competitivi în anii obișnuiți pot fi obligați să își înceteze activitatea din cauza unui eveniment dezastruos.
               
            
               
                  2.
               
               
                  Cu toate că impactul asupra veniturilor fermierilor depinde, în definitiv, de interacțiunea a numeroși factori, inclusiv de piața globală și de sprijinul acordat politicilor, riscurile de eșec la nivelul producției pot conduce la creșterea instabilității situației economice a fermierilor.
               
            
               
                  3.
               
               
                  În acest context, gestionarea eficientă a riscurilor trebuie să aibă un caracter holistic – implicând prevenirea, reacția, planificarea – însă trebuie, de asemenea, să fie adaptată la situația fiecărui fermier în parte. Caracterul eterogen al riscurilor și al structurilor agricole din întreaga Uniune favorizează o abordare mai descentralizată a utilizării unor instrumente precum fondurile mutuale, care este cea mai adecvată pentru a răspunde nevoilor specifice ale anumitor regiuni și sectoare. În locul adoptării unei abordări „universal aplicabile”, este de preferat să se asigure faptul că statele membre dispun de flexibilitate în abordarea riscurilor cu care se confruntă fermierii, astfel încât să poată fi identificată soluția cea mai adecvată.
               
            
               
                  4.
               
               
                  Din acest motiv, actuala formulare a articolului 33 alineatul (3) primul paragraf litera (d) din Regulamentul OCP prevede posibilități mai bune de a sprijini fondurile mutuale prin programele operaționale ale organizațiilor de producători.
               
            
         DOMENIUL DE APLICARE, TIPUL ȘI NIVELUL SPRIJINULUI
      
      
               
                  5.
               
               
                  Deși normele privind fondurile mutuale stabilite în Regulamentul (UE) nr. 1305/2013 nu sunt obligatorii pentru măsura privind fondurile mutuale din cadrul Regulamentului OCP, acestea oferă o bază utilă în temeiul căreia statele membre pot elabora norme privind fondurile mutuale în contextul Regulamentului OCP, în măsura în care aceste norme sunt în conformitate cu regulamentul respectiv.
               
            
               
                  6.
               
               
                  Statele membre trebuie să definească în ce constau fondurile mutuale și să specifice câteva dintre celelalte condiții stabilite la articolul 33 alineatul (3) primul paragraf litera (d) din Regulamentul OCP:
                  
                              (a)
                           
                           
                              „fondul mutual” este menționat atât în dispozițiile Regulamentului (UE) nr. 1305/2013, cât și ale Regulamentului OCP. La articolul 36 alineatul (3) din Regulamentul (UE) nr. 1305/2013, fondul mutual este definit ca un sistem care poate fi acreditat de statul membru pentru a permite fermierilor afiliați să încheie o asigurare, prin care se acordă plăți compensatorii fermierilor afiliați pentru pierderi economice cauzate de izbucnirea unor fenomene climatice nefavorabile sau de o boală a animalelor sau a plantelor sau de o infestare cu dăunători sau de un incident de mediu sau pentru o scădere drastică a veniturilor lor.
                              Regulamentul OCP nu impune acreditarea fondurilor mutuale, spre deosebire de fondurile mutuale prevăzute de Regulamentul (UE) nr. 1305/2013. Acreditarea poate fi benefică și pentru fondurile mutuale prevăzute de Regulamentul OCP, deoarece aceasta poate contribui, printre altele, la reducerea riscului dublei finanțări;
                           
                        
                              (b)
                           
                           
                              „scăderea drastică a veniturilor” – statele membre ar putea folosi ca indicator pentru venituri valoarea producției comercializate (VPC) a organizației de producători sau a asociației de organizații de producători atunci când o parte sau toți membrii producători sau membrii unei asociații de organizații de producători se confruntă cu o scădere drastică a veniturilor. În acest scop, VPC ar putea fi calculată pe baza prețurilor franco organizația de producători și pentru fiecare produs în parte. Totuși, acest lucru nu înseamnă că nu ar trebui să se ia în considerare scăderea veniturilor unui producător atunci când se stabilesc norme detaliate privind sprijinul pentru fondurile mutuale.
                              În special, trebuie să se acorde atenție cazurilor în care numai o parte dintre membrii producători ai organizației de producători sau dintre membrii unei asociații de organizații de producători s-au confruntat cu o scădere drastică a veniturilor, de exemplu, din cauza condițiilor de piață nefavorabile care afectează doar o parte din produsele pentru care este recunoscută organizația de producători sau asociația de organizații de producători. În aceste circumstanțe, plățile din fondul mutual pentru cei care nu au suferit o scădere drastică a veniturilor ca urmare a unor condiții de piață nefavorabile nu ar fi eligibile pentru asistență financiară din partea Uniunii în temeiul articolului 33 alineatul (3) primul paragraf litera (d) din Regulamentul OCP.
                              Dimpotrivă, eligibilitatea plăților din fonduri mutuale pentru cei care au suferit o scădere drastică a veniturilor ca urmare a condițiilor de piață nefavorabile nu ar trebui refuzată doar pentru motivul că VPC totală a organizației de producători/asociației de organizații de producători nu a scăzut sau nu a scăzut suficient. Evaluarea trebuie să fie efectuată de la caz la caz, ținându-se seama de circumstanțele individuale ale organizațiilor de producători, ale asociațiilor de organizații de producători și ale membrilor acestora, precum și de condițiile de piață care au determinat scăderea drastică a veniturilor.
                              Regulamentul (UE) nr. 1305/2013 prevede că acordarea de compensații fermierilor dintr-un anumit sector pentru o scădere drastică a veniturilor are loc numai în cazuri justificate în mod corespunzător și atunci când scăderea veniturilor depășește un prag de cel puțin 20 % din venitul mediu anual al unui fermier în perioada de trei ani imediat anterioară sau o valoare medie pe o perioadă de trei ani, bazată pe perioada imediat anterioară de cinci ani, excluzând valorile minime și maxime. Regulamentul OCP nu conține astfel de praguri.
                              Pentru a asigura o aplicare uniformă și nediscriminatorie a măsurilor, statele membre ar putea adopta o abordare similară cu cea prevăzută în Regulamentul (UE) nr. 1305/2013 și ar putea acorda sprijin pentru realimentarea fondurilor mutuale atunci când scăderea veniturilor organizației de producători (și anume VPC pe produs) depășește 20 % din veniturile stabilite de statele membre, în funcție de situația în cauză (de exemplu, scăderea veniturilor tuturor membrilor producători sau alte situații), în perioada de trei ani imediat anterioară sau o valoare medie pe o perioadă de trei ani, bazată pe perioada imediat anterioară de cinci ani, excluzând valorile minime și maxime;
                           
                        
                              (c)
                           
                           
                              „condiții de piață nefavorabile” – acest aspect ar trebui să se refere la o situație obiectivă, existentă pe piață pentru un anumit produs, care conduce la scăderea veniturilor membrilor producătorului. O scădere care depășește 20 % din prețul mediu al produsului afectat în perioada de trei ani imediat anterioară sau o valoare medie pe o perioadă de trei ani, bazată pe perioada imediat anterioară de cinci ani, excluzând valorile minime și maxime, ar putea fi un indicator al condițiilor de piață nefavorabile. Condițiile de piață nefavorabile ar putea fi, de asemenea, stabilite pe baza unei modificări a prețului de piață reprezentativ al produselor în cauză sau pe baza cuantumurilor corespunzătoare sprijinului pentru retragerile de pe piață [a se vedea punctul 7 litera (b) de mai jos].
                           
                        
            
               
                  7.
               
               
                  Următoarele exemple de factori și situații relevante ar putea fi, de asemenea, utilizate pentru a stabili dacă plățile din fondurile mutuale sunt eligibile pentru asistența financiară din partea Uniunii sub forma contribuțiilor pentru realimentarea fondului mutual.
                  
                              (a)
                           
                           
                              Creștere a costurilor de producție care conduce la o scădere drastică a veniturilor
                              Creșterea costurilor de producție (de exemplu, creșterea prețurilor la îngrășăminte, care poate determina o creștere a costurilor pentru producătorii afectați) poate conduce la o pierdere de venituri în cazul în care această creștere a costurilor de producție nu poate fi transmisă clienților sub forma unei creșteri a prețului determinate de condițiile de piață nefavorabile.
                              Statele membre ar putea stabili o metodologie standard pentru a estima ponderea costurilor de producție în prețul final al produsului printr-o orientare productivă, evidențiind creșterea prețurilor.
                              Plățile din fondurile mutuale s-ar putea efectua, de exemplu, către producători, dacă sunt îndeplinite toate celelalte condiții, în cazul în care s-ar dovedi că ponderea costului de producție ca procent din prețul la ieșirea din organizația de producători a produsului afectat a crescut cu cel puțin 20 %.
                              Dovada care susține scăderea veniturilor cauzată de creșterea costurilor de producție ar trebui să se bazeze pe date de piață și pe date contabile certificate de un organism sau de un expert public sau privat independent, calificat în domeniul în cauză, iar exactitatea și fiabilitatea acestora trebuie verificate de către statul membru, pentru a se asigura că sunt îndeplinite condițiile pentru eligibilitatea la asistența financiară din partea Uniunii a fondurilor mutuale din cadrul Regulamentului OCP.
                           
                        
                              (b)
                           
                           
                              Cuantumuri maxime ale sprijinului pentru retrageri de pe piață, ca bază pentru stabilirea unei eventuale scăderi a prețului pe piață
                              Cuantumurile maxime ale sprijinului pentru retragerile de pe piață, astfel cum sunt definite la articolul 45 alineatul (1) din Regulamentul delegat (UE) 2017/891 și în anexa IV la respectivul regulament, ar putea fi utilizate ca bază pentru a stabili scăderea prețului pe piață. Ulterior, ar putea fi stabilit „pragul de declanșare” al fondurilor mutuale, prin compararea prețului reprezentativ al fiecărui produs în cauză cu prețul de piață. În cazul în care prețul de piață real ar fi mai mic cu cel puțin 20 % decât sprijinul maxim prevăzut în anexa IV la Regulamentul delegat (UE) 2017/891, s-ar atinge pragul de declanșare. Statele membre ar trebui să verifice dacă impactul scăderii prețurilor este suficient de semnificativ în ceea ce privește durata acestuia pentru a declanșa o scădere drastică a veniturilor.
                           
                        
            
         COSTURI ELIGIBILE – TIPURI DE CHELTUIELI ACOPERITE DE MĂSURA PRIVIND FONDURILE MUTUALE
      
      
               
                  8.
               
               
                  Pentru a fi eligibil pentru asistența financiară din partea Uniunii, se recomandă ca fondul mutual în cauză:
                  
                              (a)
                           
                           
                              să urmeze o politică transparentă în ceea ce privește plățile vărsate în fondul mutual și compensațiile plătite din acesta;
                           
                        
                              (b)
                           
                           
                              să prevadă norme clare privind atribuirea responsabilităților legate de eventualele datorii angajate;
                           
                        
                              (c)
                           
                           
                              să fie acreditat de autoritatea competentă în conformitate cu legislația națională.
                           
                        
            
               
                  9.
               
               
                  Tipuri de cheltuieli acoperite de măsura privind fondurile mutuale:
                  
                              (a)
                           
                           
                              costurile administrative legate de constituirea fondului mutual ar trebui să includă, printre altele, costurile corespunzătoare gestionării fondului (pentru o perioadă egală cu durata fondului, și anume cel mult 5 ani), taxele de înregistrare, cheltuielile de personal și cheltuielile generale; și
                           
                        
                              (b)
                           
                           
                              contribuțiile financiare menționate la articolul 32 alineatul (1) litera (a) din Regulamentul OCP în vederea realimentării fondurilor mutuale în urma compensațiilor plătite membrilor producători care se confruntă cu o scădere drastică a veniturilor nete (5) ca urmare a unor condiții de piață nefavorabile. Realimentarea ar trebui efectuată prin intermediul fondului operațional. Contribuțiile financiare pentru realimentarea fondului mutual ar deveni o parte specifică a fondului operațional.
                           
                        
            
               
                  10.
               
               
                  În conformitate cu articolul 40 alineatul (4) din Regulamentul delegat (UE) 2017/891, „Statele membre pot stabili plafoane pentru cuantumurile care pot fi primite de o organizație de producători ca sprijin legat de fondurile mutuale”.
               
            
               
                  11.
               
               
                  Statele membre ar trebui să garanteze evitarea supracompensării ca urmare a combinării măsurii privind fondurile mutuale cu alte instrumente de sprijin naționale sau ale Uniunii sau cu sistemele private de asigurări, prin aplicarea controalelor și a măsurilor menționate la articolul 34 din Regulamentul de punere în aplicare (UE) 2017/892 al Comisiei (6). Reasigurarea fondurilor mutuale nu este eligibilă pentru sprijin în cadrul Fondului european de garantare agricolă.
               
            
               
                  12.
               
               
                  Sprijinul pentru costurile administrative aferente creării fondului mutual trebuie repartizat pe o perioadă de maximum trei ani, în mod degresiv. Valoarea totală a sprijinului, care include atât asistența financiară din partea Uniunii, cât și contribuția din partea organizației de producători, nu trebuie să depășească 5 %, 4 % sau 2 % din contribuția organizației de producători la fondul mutual în primul, în al doilea și, respectiv, în al treilea an de funcționare a acestuia. O organizație de producători poate primi sprijin pentru costurile administrative generate de constituirea fondurilor mutuale o singură dată și numai în primii trei ani de funcționare a fondului mutual. Dacă o organizație de producători solicită sprijinul respectiv doar în al doilea sau în al treilea an de funcționare a fondului mutual, sprijinul este de 4 % sau de 2 % din contribuția organizației de producători la fondul mutual din al doilea și, respectiv, din al treilea an de funcționare a acestuia.
               
            
               
                  13.
               
               
                  Contribuțiile financiare pentru realimentarea fondurilor mutuale ar include următoarele elemente:
                  
                              (a)
                           
                           
                              sumele plătite de fondul mutual sub formă de compensație financiară pentru membrii producători care se confruntă cu o scădere drastică a veniturilor ca urmare a unor condiții de piață nefavorabile. În acest scop, statele membre nu ar trebui să facă nicio distincție în ceea ce privește proveniența sumelor plătite membrilor producători sub formă de compensație, fie că acestea provin din capitalul operațional, din capitalul de bază sau din alte fonduri din cadrul fondului mutual, inclusiv din împrumuturile comerciale contractate de fondul mutual pentru a compensa membrii producători, atunci când sunt îndeplinite condițiile Regulamentului OCP și atunci când alte resurse din fondul mutual sunt insuficiente pentru a furniza compensația necesară [a se vedea articolul 33 alineatul (3) ultimul paragraf din Regulamentul OCP];
                           
                        
                              (b)
                           
                           
                              dobânzile aferente împrumuturilor comerciale contractate de fondul mutual în scopul plății compensațiilor financiare către fermieri din fondul mutual, atunci când fondurile disponibile în fondul mutual ar fi insuficiente pentru a răspunde cererilor de compensare [a se vedea articolul 33 alineatul (3) ultimul paragraf din Regulamentul OCP].
                           
                        
            
               
                  14.
               
               
                  Capitalul subscris inițial al fondului mutual care va asigura compensațiile în cazul îndeplinirii condițiilor ar putea fi finanțat prin programul de dezvoltare rurală [articolul 39 din Regulamentul (UE) nr. 1305/2013]. În astfel de cazuri, statele membre ar trebui să se asigure că se evită dubla finanțare.
               
            
               
                  15.
               
               
                  Pentru a asigura transparența și securitatea juridică, statele membre ar trebui să definească normele pentru constituirea și gestionarea fondului mutual, în special pentru acordarea plăților compensatorii și pentru eligibilitatea organizației de producători sau a asociației de organizații de producători (7), precum și pentru administrarea și monitorizarea respectării acestor norme în conformitate cu articolele 26 și 27 din Regulamentul de punere în aplicare (UE) 2017/892. De asemenea, statele membre pot solicita ca sistemul de alocare a fondurilor mutuale să prevadă sancțiuni în caz de neglijență din partea membrilor producători ai organizației de producători sau din partea membrilor asociației organizațiilor de producători în sine, în cadrul statutului organizației de producători sau al asociațiilor acestora.
               
            
         BENEFICIARII ASISTENȚEI FINANCIARE DIN PARTEA UNIUNII
      
      
               
                  16.
               
               
                  Beneficiarii asistenței financiare din partea Uniunii ar trebui să fie organizațiile de producători și asociațiile de organizații de producători, astfel cum este aplicabil în statul membru în cauză (8).
               
            
               
                  17.
               
               
                  O organizație de producători sau o asociație de organizații de producători poate decide să acorde compensații doar unuia dintre membrii săi (sau, în cazul în care acesta este recunoscut pentru mai multe produse, numai producătorului care produce produsul afectat) sau unei părți a membrilor producători ai organizațiilor de producători ori membrilor asociațiilor organizațiilor de producători.
               
            
         INTENSITATEA AJUTORULUI – CUANTUMUL ASISTENȚEI FINANCIARE DIN PARTEA UNIUNII
      
      
               
                  18.
               
               
                  Asistența financiară din partea Uniunii acoperă costurile administrative, astfel cum se explică la punctul 9 litera (a), și 50 % (9) din costurile eligibile (valoarea reală a cheltuielilor suportate), în conformitate cu articolul 34 alineatul (1) din Regulamentul OCP.
               
            
               
                  19.
               
               
                  Se recomandă ca statele membre să limiteze costurile eligibile pentru sprijin prin aplicarea:
                  
                              (a)
                           
                           
                              unor plafoane pentru fiecare fond mutual;
                           
                        
                              (b)
                           
                           
                              unor plafoane corespunzătoare pentru fiecare unitate (10).
                           
                        
            
         GESTIONAREA ADMINISTRATIVĂ ȘI FINANCIARĂ
      
      
               
                  20.
               
               
                  În conformitate cu articolul 36 alineatul (2) din Regulamentul OCP și cu articolul 27 din Regulamentul delegat (UE) 2017/891, un stat membru trebuie să stabilească o strategie națională de programe operaționale sustenabile care să includă, printre altele, prioritățile alese pentru sector și procentajele maxime din fondul operațional care pot fi cheltuite pe orice măsură/acțiune pentru a se asigura echilibrul dintre diferitele măsuri/acțiuni.
                  Echilibrul este deosebit de relevant în cazul gestionării riscurilor. Ar trebui să existe o masă critică minimă (de exemplu, organizații de producători cu un număr minim de membri) pentru a activa instrumentul de gestionare a riscurilor, pentru a compensa producătorii și pentru a menține în limite rezonabile contribuțiile producătorilor (11).
                  În același timp, ar trebui asigurată coerența necesară între diferitele scheme din cadrul politicii agricole comune și ar trebui exclusă dubla finanțare a diferitelor măsuri pentru situațiile de criză. De exemplu, o organizație de producători sau o asociație de organizații de producători nu ar trebui să acorde compensații membrilor săi producători pentru retragerile de pe piață ale produselor pentru care s-a plătit, din fondul mutual, compensația pentru scăderea drastică a veniturilor. Totuși, produsele care beneficiază de compensații din fondurile mutuale pot fi vândute pe piață sau prelucrate.
               
            
               
                  21.
               
               
                  Statele membre ar trebui să limiteze durata creditelor comerciale la durata programului operațional în cauză.
               
            
               
                  22.
               
               
                  Normele specifice privind contribuția pe care orice membru producător al organizației de producători sau membru al asociației organizației de producători sau organizația de producători sau asociația organizațiilor de producători în sine ar trebui să o plătească fondului și intervalele de plată ar putea fi stabilite de statul membru. De exemplu, suma care trebuie plătită de un membru producător al organizației de producători sau membru al asociației organizației de producători sau organizația de producători sau asociația organizațiilor de producători în sine ar putea fi adaptată în funcție de alte evaluări ex ante ale riscului, de venitul mediu, de dimensiunea organizației sau asociației de producători, printre altele. Aceste cerințe, în cazul în care sunt stabilite, ar trebui incluse în statutul organizației de producători sau al asociației de organizații de producători. Statului membru îi revine responsabilitatea de a asigura direcționarea și adaptarea corespunzătoare a măsurii în conformitate cu abordarea sa strategică bazată pe analiza SWOT/identificarea nevoilor din strategia națională.
               
            
               
                  23.
               
               
                  Un fond mutual care este eligibil pentru sprijin în temeiul articolului 33 alineatul (3) primul paragraf litera (d) din Regulamentul OCP poate avea alte funcții, cum ar fi acordarea de credite pentru membrii producători. Întrucât producătorii aduc contribuții la un stoc colectiv de resurse care sunt disponibile pentru a face față crizelor, o contribuție sub forma unei completări din care s-ar putea constitui un grup suplimentar de active colective care ar putea fi utilizate pentru a li se acorda credite ar putea reprezenta un stimulent pentru membrii producători. În cazul în care fondul mutual este utilizat și în alte scopuri decât plata compensațiilor către membrii producători, astfel cum se menționează la articolul 33 alineatul (3) primul paragraf litera (d) din Regulamentul OCP, resursele alocate fondului mutual pentru alte scopuri ar trebui să se distingă în mod clar (de exemplu, să fie ținute în conturi separate) de capitalul subscris/resursele fondului mutual, care ar fi utilizate în cazul unei crize [în mod similar principiilor prevăzute la articolul 16 din Regulamentul delegat (UE) 2017/891 în ceea ce privește membrii neproducători]. Numai sumele dedicate în mod special asigurării compensațiilor pentru pierderea drastică a veniturilor din cauza condițiilor de piață nefavorabile ar trebui să fie protejate și ar trebui să fie considerate drept bază pentru calcularea intensității ajutorului public.
               
            
               
                  24.
               
               
                  Ar putea fi permise contribuții la capitalul subscris al fondului mutual din partea unor entități private, altele decât membrii producători (de exemplu, membrii neproducători ai organizațiilor de producători). Deși ar fi contribuitori la fondul mutual, membrii neproducători ai organizației de producători nu ar avea dreptul să primească nicio compensație sau rambursare din fondul respectiv. În orice caz, o compensație din fondul mutual ar putea fi plătită numai membrilor producători, în calitate de beneficiari finali ai schemei de ajutoare a Uniunii în sectorul fructelor și legumelor, în cazul în care nu apare necesitatea unor restricții în ceea ce privește contribuțiile la capitalul subscris (12).
               
            
               
                  25.
               
               
                  Statele membre pot prevedea posibilitatea ca membrii producători ai organizațiilor de producători sau membrii asociațiilor organizațiilor de producători să își recupereze o parte din contribuțiile lor la fondul mutual după un anumit număr de ani, dacă fondul mutual nu a fost utilizat pentru a compensa membrii producători în conformitate cu articolul 33 alineatul (3) primul paragraf litera (d) din Regulamentul OCP, iar sumele colectate nu au fost utilizate. Statelor membre și organizațiilor de producători le revine responsabilitatea de a stabili norme adecvate și transparente în acest sens.
               
            
         CONTROLUL ȘI MONITORIZAREA
      
      
               
                  26.
               
               
                  Statele membre ar trebui să se asigure că măsura privind fondurile mutuale face obiectul acelorași controale ca celelalte măsuri și acțiuni incluse în programele operaționale.
               
            
               
                  27.
               
               
                  Organizațiile de producători ar trebui să acorde o atenție specială documentației care trebuie păstrată pentru punerea în aplicare a măsurii privind fondurile mutuale, în special pentru:
                  
                              (a)
                           
                           
                              includerea acestei măsuri în programul operațional sau modificarea acesteia;
                           
                        
                              (b)
                           
                           
                              evaluarea care a determinat plata unei compensații din fondul mutual (de exemplu, modul în care a fost calculată și stabilită scăderea drastică a veniturilor, pentru care dintre produse, modul în care se asigură faptul că prețul franco organizația de producători este aliniat la prețul pieței etc.);
                           
                        
                              (c)
                           
                           
                              membrii, produsele, destinația finală a producției și perioada acoperită de această măsură;
                           
                        
                              (d)
                           
                           
                              contribuția organizației de producători la realimentarea fondului mutual și contribuțiile periodice ale membrilor acesteia la fondul mutual.
                           
                        
            
               
                  28.
               
               
                  Această documentație ar trebui verificată de către statul membru la momentul aprobării modificării programului operațional și la momentul solicitării plății.
               
            
               
                  29.
               
               
                  Pe lângă aceste verificări, statul membru ar trebui să acorde o atenție specială riscului de supracompensare și de dublă finanțare.
               
            
         RAPORTUL ANUAL AL GRUPURILOR DE PRODUCĂTORI, AL ORGANIZAȚIILOR DE PRODUCĂTORI ȘI AL ASOCIAȚIILOR ORGANIZAȚIILOR DE PRODUCĂTORI
      
      
               
                  30.
               
               
                  Informațiile legate de fondurile mutuale ar trebui să fie completate în tabelele 3.2 și 4.1 prevăzute în anexa II la Regulamentul de punere în aplicare (UE) 2017/892.
               
            
         Adoptată la Bruxelles, 30 septembrie 2019.
         
            
               Pentru Comisie
            
            Phil HOGAN
            
               Membru al Comisiei
            
         
      
      
         (1)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
      
         (2)  Regulamentul delegat (UE) 2017/891 al Comisiei din 13 martie 2017 de completare a Regulamentului (UE) nr. 1308/2013 al Parlamentului European și al Consiliului în ceea ce privește sectorul fructelor și legumelor și sectorul fructelor și legumelor prelucrate, de completare a Regulamentului (UE) nr. 1306/2013 al Parlamentului European și al Consiliului în ceea ce privește sancțiunile care trebuie aplicate în sectoarele menționate și de modificare a Regulamentului de punere în aplicare (UE) nr. 543/2011 al Comisiei (JO L 138, 25.5.2017, p. 4).
      
         (3)  Regulamentul (UE) 2017/2393 al Parlamentului European și al Consiliului din 13 decembrie 2017 de modificare a Regulamentelor (UE) nr. 1305/2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR), (UE) nr. 1306/2013 privind finanțarea, gestionarea și monitorizarea politicii agricole comune, (UE) nr. 1307/2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune, (UE) nr. 1308/2013 de instituire a unei organizări comune a piețelor produselor agricole și (UE) nr. 652/2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor (JO L 350, 29.12.2017, p. 15).
      
         (4)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).
      
         (5)  De exemplu, atunci când costurile de producție cresc, veniturile pot crește și ele. Totuși, venitul net ar putea fi afectat.
      
         (6)  Regulamentul de punere în aplicare (UE) 2017/892 al Comisiei din 13 martie 2017 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 138, 25.5.2017, p. 57).
      
         (7)  De exemplu, dimensiunea minimă a organizației de producători sau a asociației pentru ca aceasta să fie eligibilă.
      
         (8)  De exemplu, condiții suplimentare prevăzute în strategia națională.
      
         (9)  Asistența financiară din partea Uniunii pentru fondurile operaționale.
      
         (10)  Organizația de producători, membrii acesteia, produsele etc.
      
         (11)  Prin efectuarea controalelor și luarea măsurilor menționate la articolele 26 și 27 din Regulamentul de punere în aplicare (UE) 2017/892.
      
         (12)  A se vedea articolul 16 din Regulamentul delegat (UE) 2017/891.